**Lietošanas instrukcija: informācija lietotajam**

**Senade tabletes**

*Sennae folii extractum*

**Pirms zāļu lietošanas uzmanīgi izlasiet visu instrukciju, jo tā satur Jums svarīgu informāciju.**

Vienmēr lietojiet šīs zāles tieši tā, kā aprakstīts šajā instrukcijā, vai arī tā, kā to noteicis ārsts vai farmaceits.

- Saglabājiet šo instrukciju! Iespējams, ka vēlāk to vajadzēs pārlasīt.

* Ja Jums nepieciešama papildu informācija vai padoms, vaicājiet farmaceitam.
* Ja Jums rodas jebkādas blakusparādības, konsultējieties ar ārstu vai farmaceitu. Tas attiecas arī uz iespējamām blakusparādībām, kas nav minētas šajā instrukcijā Skatīt 4. punktu.
* Ja pēc 1-2 nedēļām Jūs nejūtaties labāk vai jūtaties sliktāk, Jums jākonsultējas ar ārstu.

**Šajā instrukcijā varat uzzināt**:

1. Kas ir Senade un kādam nolūkam tās lieto

2. Kas Jums jāzina pirms Senade lietošanas

3. Kā lietot Senade

4. Iespējamās blakusparādības

5. Kā uzglabāt Senade

6. Iepakojuma saturs un cita informācija

**1. Kas ir Senade un kādam nolūkam tās lieto**

Senadeir augu izcelsmes zāles, caurejas līdzeklis, kas mīkstina izkārnījumu masas. Tā iedarbības efektivitāte jūtama pēc 8–12 stundām pēc zāļu lietošanas un, galvenokārt, saistīta ar šķidruma uzsūkšanās kavēšanu no resnās zarnas un ietekmi uz tās peristaltiku.

Senade ir sennas lapu ekstraktu saturošas zāles, kuras paredzētas īslaicīgai lietošanai retu aizcietējumu gadījumos pieaugušajiem un pusaudžiem, kuri ir vecāki par 12 gadiem.

**2. Kas Jums jāzina pirms Senade lietošanas**

**Nelietojiet Senade šādos gadījumos**

- ja Jums ir alerģija pret aktīvo vielu vai kādu citu (6. punktā minēto) šo zāļu sastāvdaļu,

- ja Jums ir zarnu noprostojums un stenoze, atonija,

- ja Jums ir apendicīts, resnās zarnas iekaisīgas slimības (piemēram, Krona slimība, čūlainais kolīts),

- ja Jums ir nezināmas izcelsmes sāpes vēderā,

- ja Jums ir smaga dehidratācija (šķidruma zudums) ar ūdens un elektrolītu vielmaiņas traucējumiem,

- bērniem līdz 12 gadu vecumam.

Ja Jūs domājat, ka kaut kas no minētā attiecas uz Jums, vai ja Jums rodas šaubas, pirms Senade lietošanas konsultējieties ar ārstu.

**Brīdinājumi un piesardzība lietošanā**

Pirms Senade lietošanas konsultējieties ar ārstu vai farmaceitu.

Ja kāds no tālāk minētiem stāvokļiem attiecas uz Jums, konsultējieties ar ārstu:

• ja Jūs lietojat sirds glikozīdus, antiaritmiskos līdzekļus, zāles, kas inducē QT intervāla pagarināšanos, diurētiskos līdzekļus, adrenokortikosteroīdus vai lakricas sakni;

• ja Jums ir fēču nosprostojumi un neskaidras izcelsmes akūti vai persistējoši kuņģa-zarnu trakta darbības traucējumi, kā piemēram, sāpes vēderā, slikta dūša un vemšana, jo minētie simptomi var liecināt par iespējamu vai esošu zarnu nosprostojumu (ileusu);

• ja Jums ir nieru darbības traucējumi;

• ja Senade Jums ir nepieciešamas katru dienu, jo ir jānoskaidro aizcietējumu cēlonis, jāizvairās no ilgstošas caurejas līdzekļu lietošanas;

• ja Senade nepieciešams lietot ilgāk par 1-2 nedēļām, jo zāles bez konsultācijas ar ārstu ir paredzētas īslaicīgai lietošanai, ilgstoša lietošana var izraisīt caureju, šķidruma zudumu, resnās zarnas darbības pavājināšanos.

Ja Jums/Jūsu aprūpējamajam ir fēču nesaturēšana, lietojot Senade, higiēniskā apkope jāveic biežāk, lai samazinātu ilgstošu ādas kontaktu ar fēču masu.

*Bērni un pusaudži*

Senade nav paredzētas lietošanai bērniem vai pusaudžiem līdz 12 gadu vecumam (skatīt sadaļu “Nelietojiet Senade šādos gadījumos”).

**Citas zāles un Senade**

Pastāstiet ārstam vai farmaceitam par visām zālēm, kuras lietojat pēdējā laikā, esat lietojis vai varētu lietot.

Ilgstošas ļaunprātīgas Senade lietošanas rezultātā var pazemināties kālija līmenis asinīs, kas var pastiprināt sirds glikozīdu iedarbību, un mijiedarboties ar antiaritmiskajiem līdzekļiem, līdzekļiem, kas izraisa sinusa ritma reversiju (piemēram, hinidīnu), un līdzekļiem, kas inducē QT intervāla pagarināšanos.

Senade vienlaikus lietošana ar līdzekļiem, kas izraisa kālija līmeņa pazemināšanos (piemēram, diurētiskajiem līdzekļiem, adrenokortikosteroīdiem un lakricas sakni), var pastiprināt elektrolītu līdzsvara traucējumus.

**Grūtniecība, barošana ar krūti un fertilitāte**

Ja Jūs esat grūtniece vai barojat bērnu ar krūti, ja domājat, ka Jums varētu būt grūtniecība, vai plānojat grūtniecību, pirms šo zāļu lietošanas konsultējieties ar ārstu vai farmaceitu.

Šīs zāles nav ieteicams lietot grūtniecības pirmajā trimestrī. Ja Jums iestājas grūtniecība Senade lietošanas laikā, nekavējoties konsultējieties ar ārstu, jo grūtniecības pirmajā trimestrī Senade tabletes nav ieteicams lietot.

Pēc ārsta norādījuma var īslaicīgi lietot ar īpašu piesardzību otrajā un trešajā trimestrī tajos gadījumos, ja dzīvesveida un diētas izmaiņas vai zarnu satura apjomu palielinošu līdzekļu lietošana nedod rezultātus.

Barošana ar krūti

Bērna barošanas ar krūti laikā sennu saturošus līdzekļus lietot nav ieteicams. Nav ziņots par vēdera izeju mīkstinošu ietekmi zīdaiņiem, kurus baro ar krūti.

Konsultējieties ar ārstu par Senade tablešu lietošanu bērna barošanas ar krūti laikā.

**Transportlīdzekļu vadīšana un mehānismu apkalpošana**

Senade neietekmē vai nedaudz ietekmē spēju vadīt transportlīdzekļus vai apkalpot mehānismus.

**Senade satur laktozi un metilparahidroksibenzoātu**

Tā kā tablešu sastāvā ir laktoze, ja ārsts ir teicis, ka Jums ir kāda cukura nepanesība, pirms lietojat šīs zāles, konsultējieties ar ārstu.

Zāles satur metilparahidroksibenzoātu. Tas var izraisīt alerģiskas reakcijas (iespējams, aizkavētas).

**3. Kā lietot Senade**

Vienmēr lietojiet Senade tieši tā, kā aprakstīts šajā instrukcijā vai kā ārsts vai farmaceits Jums teicis. Neskaidrību gadījumā vaicājiet ārstam vai farmaceitam.

***Pusaudžiem, kuri ir vecāki par 12 gadiem, pieaugušajiem un gados vecākiem cilvēkiem***

Ieteicamā dienas deva ir 1 tablete pirms gulētiešanas. Nepieciešamības gadījumā dienas devu var palielināt līdz 2 tabletēm vienā reizē pirms gulētiešanas.

Lietojiet mazāko devu, kāda ir nepieciešama mīkstas formētas vēdera izejas nodrošināšanai.

Parasti ir pietiekami lietot šīs zāles līdz divām vai trim reizēm nedēļā.

***Lietošana bērniem***

Nav ieteicams lietot bērniem līdz 12 gadu vecumam ( skatīt 2. punkta sadaļu “Nelietojiet Senade šādos gadījumos”).

Lietošana ilgāk par 1-2 nedēļām ir pieļaujama tikai ārsta uzraudzībā.

Ja simptomi saglabājas zāļu lietošanas laikā, konsultējieties ar ārstu vai farmaceitu (skatīt 2. punkta sadaļu “Brīdinājumi un piesardzība lietošanā”).

**Ja esat lietojis Senade vairāk nekā noteikts**

Ja esat lietojis Senade vairāk nekā noteikts, Jums var būt vēdergraizes un izteikta caureja ar sekojošu šķidruma un elektrolītu zudumu, kuru ir nepieciešams atjaunot.

Sazinieties ar ārstu vai tuvāko neatliekamās palīdzības nodaļu, jo caureja var izraisīt kālija zudumu, kas var radīt sirdsdarbības traucējumus un muskuļu vājumu (astēniju), īpaši, ja vienlaikus tiek lietoti arī sirds glikozīdi, diurētiskie līdzekļi, adrenokortikosteroīdi vai lakricas sakne.

Hroniska Senade tablešu pārdozēšana var izraisīt toksiska hepatīta attīstību.

**Ja esat aizmirsis lietot Senade**

Ja esat aizmirsis lietot Senade tabletes, lietojiet nākamo tableti parastā laikā. Nelietojiet dubultu devu, lai aizvietotu aizmirsto devu.

Ja Jums ir kādi jautājumi par šo zāļu lietošanu, jautājiet ārstam vai farmaceitam.

**4. Iespējamās blakusparādības**

Tāpat kā visas zāles, šīs zāles var izraisīt blakusparādības, kaut arī ne visiem tās izpaužas.

Nekavējoties sazinieties ar ārstu, ja Jums rodas:

• paaugstinātas jutības reakcijas (nieze, nātrene, lokāla vai ģeneralizēta eksantēma).

Senade var izraisīt sāpes vēderā, spazmas ar šķidru vēdera izeju, meteorismu, sliktu dūšu un vemšanu, īpaši, ja Jums ir kairināta resnā zarna. Šādos gadījumos ir nepieciešama zāļu atcelšana vai devas samazināšana.

Ilgstoša Senade lietošana var izraisīt šķidruma līdzsvara un elektrolītu vielmaiņas traucējumus, kā rezultātā attīstās sekundāra dehidratācija (šķidruma zudums), hipotensija (asinsspiediena pazemināšanās), īpaši gados vecākiem cilvēkiem, novēro izmaiņas laboratoriskajos izmeklējumos- albuminūriju (olbaltumvielu klātbūtne urīnā), hematūriju (asiņu piejaukums urīnam), urēmiju (urīnvielas līmeņa paaugstināšanās asinīs).

Ilgstoša lietošana var izraisīt zarnu pseidomelanozi (zarnu gļotādas pigmentāciju), kura parasti samazinās, pārtraucot zāļu lietošanu.

Pārmērīgi lietojot var rasties hipokaliēmija (kālija līmeņa paaugstināšanās asinīs). Kālija zudums var izraisīt sirds darbības traucējumus un muskuļu vājumu, it īpaši, ja vienlaikus tiek lietoti sirds glikozīdi, diurētiskie līdzekļi vai virsnieru hormoni, paaugstināts renīna līmenis plazmā, sekundārs aldosteronisms un samazināta uzsūkšanās. Šīs izmaiņas parasti ir atgriezeniskas pēc caurejas līdzekļu lietošanas pārtraukšanas.

Ārstēšanas laikā var novērot Senade tablešu izraisītu urīna krāsošanos dzeltenā vai sarkanbrūnā krāsā (atkarībā no urīna skābuma). Tas notiek, izdaloties vielmaiņas produktiem, kas nav kaitīgi.

**Ziņošana par blakusparādībām**

Ja Jums rodas jebkādas blakusparādības, konsultējieties ar ārstu vai farmaceitu. Tas attiecas arī uz iespējamajām blakusparādībām, kas nav minētas šajā instrukcijā. Jūs varat ziņot par blakusparādībām arī tieši Zāļu valsts aģentūrai, Jersikas ielā 15, Rīgā, LV 1003. Tīmekļa vietne: [www.zva.gov.lv](http://www.zva.gov.lv/).

Ziņojot par blakusparādībām, Jūs varat palīdzēt nodrošināt daudz plašāku informāciju par šo zāļu drošumu.

**5. Kā uzglabāt Senade**

Uzglabāt šīs zāles bērniem neredzamā un nepieejamā vietā.

Nelietot Senade pēc derīguma termiņa beigām, kas norādīts uz kastītes un etiķetes pēc “Derīgs līdz:”. Derīguma termiņš attiecas uz norādītā mēneša pēdējo dienu.

Uzglabāt oriģinālā iepakojumā, lai pasargātu no mitruma. Uzglabāt temperatūrā līdz 25ºC.

Nelietojiet Senade, ja pamanāt jebkādas bojājuma pazīmes.

Neizmetiet zāles kanalizācijā vai sadzīves atkritumos. Vaicājiet farmaceitam, kā izmest zāles, kuras vairs nelietojat. Šie pasākumi palīdzēs aizsargāt apkārtējo vidi.

**6. Iepakojuma saturs un cita informācija**

**Ko Senade satur**

Aktīvā viela ir:

Katra tablete satur sennas lapu ekstraktu, kas atbilst 13,5 mg kalcija sennozīdu A un B.

Citas sastāvdaļas ir:

laktoze, kukurūzas ciete, mikrokristāliskā celuloze, talks, magnija stearāts, metilhidroksibenzoāts (E218), nātrija laurilsulfāts, nātrija kroskarmeloze.

**Senade ārējais izskats un iepakojums**

Senade ir melnas krāsas, apaļas formas, abpusēji izliektas tabletes.

Blisteriepakojumi: pa 20 tabletēm katrā.

Vienā kartona kastītē 2 vai 6 blisteri.

**Reģistrācijas apliecības īpašnieks un ražotājs**

SIA Unifarma,

Vangažu iela 23,

Rīga,

LV-1024,

Latvija

**Šī lietošanas instrukcija pēdējo reizi pārskatīta**

02/2018